ส่วนที่ 1

ข้อมูลสรุป (Executive Summary)

บริษัท ไทยออพติคอล กรุ๊ป จำกัด (มหาชน) (“บริษัทฯ”) ก่อตั้งขึ้นเมื่อวันที่ 8 มีนาคม 2534
โดยกลุ่มตระกูลประจักษ์ธรรม
มีวัตถุประสงค์เพื่อขยายสายงานการผลิตเลนส์สายตาพลาสติกจากเดิมที่กลุ่มตระกูลประจักษ์ธรรม
ดำเนินธุรกิจผลิตเลนส์สายตากระจก มาตั้งแต่ปี 2505 และเมื่อเดือนธันวาคม 2546 บริษัทฯ
ได้ซื้อหุ้นร้อยละ 99.99 ในบริษัท อุตสาหกรรมแว่นตาไทย จำกัด (“บริษัทย่อย”)
ซึ่งเป็นบริษัทที่ผลิตเลนส์สายตาแห่งแรกของกลุ่มตระกูลประจักษ์ธรรม เข้าเป็นบริษัทย่อย

ปัจจุบันสินค้าของบริษัทฯ และบริษัทย่อย แบ่งออกเป็น 4 กลุ่มหลัก คือ

1.  เลนส์สายตาพลาสติก ซึ่งประกอบไปด้วยสินค้าอีก 4 กลุ่มย่อย คือ

    1.  เลนส์พลาสติกธรรมดา (CR-39)

    2.  เลนส์พลาสติกเปลี่ยนสี (Photochromic Lens)

    3.  เลนส์พลาสติกบางพิเศษ (High Index Lens) และ

    4.  เลนส์กันแรงกระแทกสูง (High Impact Resistant Lens)

2.  เลนส์สายตากระจก (Mineral Lens)

3.  เลนส์สั่งฝนพิเศษ (Prescription Lens หรือ Rx Lens) ทั้งที่เป็นเลนส์สายตากระจก
    และเลนส์สายตาพลาสติก
    สำหรับสายตาพิเศษที่มีอัตราขยายสูงมากกว่าเลนส์มาตรฐานที่มีจำหน่ายทั่วไป

4.  สินค้าและบริการอื่น ได้แก่ แม่แบบแก้ว (Glass Mould)
    ที่ใช้ในกระบวนการผลิตเลนส์สายตาพลาสติก สินค้าซื้อมาเพื่อขายต่อ
    และการให้บริการเคลือบเคมีผิวแข็ง และเคลือบเคมีตัดแสงสะท้อน

สินค้าของบริษัทฯ และบริษัทย่อยจำหน่ายให้กับผู้ค้าส่งทั้งในประเทศ และต่างประเทศ ใน 2 รูปแบบ
คือ จำหน่ายภายใต้เครื่องหมายการค้าของลูกค้า (“OEM” หรือ Original Equipment
Manufacturer) และจำหน่ายภายใต้เครื่องหมายการค้า “Excelite” ของบริษัทฯ เอง

ทั้งนี้บริษัทฯ และบริษัทย่อยมีแผนงาน และนโยบายที่จะพัฒนาสินค้าใหม่ๆ
เพื่อให้ทันต่อการเปลี่ยนแปลงของตลาดโลกอยู่ตลอดเวลา
โดยเน้นการทดลองและพัฒนาการผลิตเลนส์สายตาที่มีเทคโนโลยีสูง มีราคาสูง
และกำไรขั้นต้นต่อหน่วยสูงเป็นหลัก
รวมถึงการผลิตสินค้าในทิศทางเดียวกับความต้องการของตลาดโลก ได้แก่ เลนส์กันแรงกระแทกสูง
และเลนส์สั่งฝนพิเศษ ที่คาดว่าจะเป็นผลิตภัณฑ์หลักที่สร้างรายได้และผลกำไรให้กับบริษัทฯ
และบริษัทย่อยในอนาคต โดยเฉพาะอย่างยิ่งในส่วนของเลนส์กันแรงกระแทกสูงของบริษัทฯ
ที่ผลิตจาก Trivex เป็นที่ต้องการของตลาดมากจึงได้มีเพิ่มสายงานการผลิตที่ 3
ที่เริ่มใช้ผลิตไปตั้งแต่เดือนเมษายนปี 2548 ซึ่งแต่ละสายงานการผลิตจะมีกำลังการผลิตสูงสุดถึง
2,500 แผ่นต่อกะ

สำหรับการผลิตเลนส์สายตาในตลาดโลกนั้น ผู้ผลิตเลนส์จะมีอยู่ 2
กลุ่มคือผู้ผลิตเลนส์ภายใต้เครื่องหมายการค้าของตนเอง และผู้ผลิตเลนส์อิสระ ซึ่งบริษัทฯ
และบริษัทย่อยนับเป็นผู้ผลิตเลนส์อิสระรายใหญ่ของโลก
ที่มีสินค้าหลากหลายสามารถรองรับความต้องการของลูกค้าได้ทั้งในด้านประเภทผลิตภัณฑ์ ปริมาณ
และคุณภาพ กลุ่มลูกค้าเป้าหมายของบริษัท ฯ และบริษัทย่อย เป็นผู้ค้าส่ง ผู้ค้าปลีกขนาดใหญ่
และโรงงานผลิตเลนส์จากเลนส์กึ่งสำเร็จรูป ในแต่ละประเทศที่ไม่มีโรงงานผลิตเอง
แต่ต้องการสินค้าที่มีคุณภาพสูงภายใต้เครื่องหมายการค้าของตนเอง ที่ไม่ใช่ของผู้ผลิตรายใหญ่
ที่ลูกค้าเหล่านั้นเห็นว่าเป็นคู่แข่งทางการค้า

บริษัทฯ และบริษัทย่อยมีนโยบายการขายสินค้าให้กับผู้ค้าส่งในแต่ละประเทศเพียงรายเดียว
ยกเว้นแต่ว่าการขายนั้นไม่ก่อให้เกิดการแข่งขันและตัดราคากันเองของลูกค้าของบริษัทฯและบริษัทย่อย
โดยบริษัทฯและบริษัทย่อยมีสัดส่วนการส่งออกสินค้าสำหรับปี 2549 นี้ ในอัตราร้อยละ 93.60
เทียบกับการจำหน่ายในประเทศ ในสัดส่วน ร้อยละ 6.40
ซึ่งการจำหน่ายในประเทศนั้นทำการจำหน่ายให้กับผู้ค้าส่งเพียงรายเดียวคือ
ห้างหุ้นส่วนสามัญนิติบุคคลนำศิลปไทย (หสน.นำศิลปฯ) ซึ่งเป็นบริษัทที่เกี่ยวข้อง
แต่อย่างไรก็ตามมูลค่าการขายในประเทศคิดเป็นสัดส่วนที่ค่อนข้างต่ำ
ประกอบกับบริษัทฯและบริษัทย่อยมีนโยบายกำหนดราคาสินค้า
ซึ่งจากข้อกำหนดในนโยบายดังกล่าวจะบังคับใช้ให้การกำหนดราคาขาย บริษัทฯ และบริษัทย่อย
ให้กับ หสน. นำศิลปฯ โดยไม่มีการเอื้อประโยชน์ให้ และการขายสินค้าของบริษัท
และบริษัทย่อยให้กับหสน.นำศิลปฯ จะต้องมีกำไรขั้นต่ำตามมาตรฐานที่บริษัทฯ กำหนดขึ้นอยู่กับสินค้า
ภาวะตลาดและการแข่งขันในตลาดสำหรับสินค้าแต่ละประเภท ซึ่งก็จะทำให้บริษัทฯ
และบริษัทย่อยไม่เสียประโยชน์จากการขายสินค้าให้ หสน.นำศิลปฯ
และการซื้อขายสินค้าจะต้องมีการรายงานเสนอต่อคณะกรรมการตรวจสอบ
รวมถึงสำนักงานตรวจสอบภายใน ก็จะเป็นผู้ตรวจสอบว่าบริษัทฯ
และบริษัทย่อยมีการทำงานตามแนวนโยบายดังกล่าวด้วย
ซึ่งก็จะเป็นการตรวจสอบไม่ให้มีการถ่ายเทผลประโยชน์ให้กับ บริษัทที่เกี่ยวข้องอยู่แล้ว

บริษัทฯ และบริษัทย่อย มีรายได้จากการขาย1,022.82 ล้านบาท และ1,210.24ล้านบาท
ตามงบตรวจสอบปี 2548 และปี 2549 ตามลำดับ ซึ่งมีอัตราการขยายตัวของรายได้ที่ร้อยละ18.32
ซึ่งเป็นผลมาจากการที่ใน 2548 บริษัทฯ
ประสบปัญหาคุณภาพของวัตถุดิบและการเริ่มใช้ระบบข้อมูลสารสนเทศใหม่ (ระบบ SAP)
สำหรับงานด้านบัญชีต่างๆ เกิดปัญหาติดขัดในช่วง 1
เดือนแรกของการขึ้นระบบโปรแกรมที่ไม่สามารถออกเอกสารในการขายสินค้าให้กับลูกค้าได้
ทำให้รายได้ในปี 2548 ไม่ได้เป็นไปตามเป้าหมาย

สำหรับปี 2549 บริษัทฯ ได้ทำสัญญาร่วมกับ Transitions Optical Inc.
เพื่อพัฒนาเลนส์เปลี่ยนสี สำหรับผลิตภัณฑ์เลนส์บางพิเศษและเลนส์กันแรงกระแทกสูง
ส่วนบริษัทย่อยได้ซื้อเครื่องผลิตแม่แบบแก้ว Progressive จำนวน 1 เครื่อง มูลค่า 16.9
ล้านบาท เพื่อลดปัญหาผู้ผลิตแม่แบบแก้วจัดส่งให้บริษัทฯ ไม่ทัน
และลดการซื้อแม่แบบแก้วจากต่างประเทศ ทั้งนี้
หากเหลือจากการใช้งานสามารถผลิตเพื่อขายต่อได้อีกซึ่ง ณ
ปัจจุบันบริษัทย่อยมีเครื่องผลิตแม่แบบแก้ว Progressive อยู่แล้ว 1 เครื่อง

จาการลงทุนดังกล่าว ทำให้บริษัท ฯ และบริษัทย่อย มีรายได้ปี 2549 รวมทั้งสิ้น 1,250.62
ล้านบาท เพิ่มขึ้นจากปีก่อนร้อยละ 14.49 มีกำไรสุทธิทั้งสิ้น 90.48 ล้านบาท คิดเป็นกำไรต่อหุ้น
0.24 บาท จากหุ้นสามัญถัวเฉลี่ยถ่วงน้ำหนัก 375,967,123 หุ้น

ณ วันที่ 31 ธันวาคม 2549บริษัทฯ และบริษัทย่อย มีสินทรัพย์รวม 1,520.57 ล้านบาท หนี้สินรวม
292.22 ล้านบาท มีอัตราส่วนสภาพคล่อง 2.75 เท่า และส่วนของผู้ถือหุ้น 1,228.34ล้านบาท
มีอัตราหนี้สินต่อทุนเท่ากับ 0.24เท่า บริษัทฯ มีทุนจดทะเบียน 400 ล้านบาท ชำระแล้ว จำนวน
400 ล้านบาท

การเสนอขายหุ้นสามัญของบริษัทฯ ณ วันที่ 16 พฤษภาคม 2549 ประกอบไปด้วยหุ้นสามัญเพิ่มทุน
จำนวน 68,000,000 หุ้น มูลค่าที่ตราไว้หุ้นละ 1 บาท คิดเป็นร้อยละ 17
ของทุนจดทะเบียนที่ชำระแล้วภายหลังการเพิ่มทุน เสนอขายในราคาหุ้นละ 2.80 บาท
รวมเป็นเงินที่ได้จากการเสนอขายหุ้นสามัญต่อประชาชนทั่วไปครั้งนี้ประมาณ 190.40 ล้านบาท
บริษัทฯ มีวัตถุประสงค์นำเงินที่ได้ไปใช้ในการชำระค่าซื้อที่ดินที่ตั้งโรงงาน จำนวน 28.2 ล้านบาท
และใช้ชำระคืนเงินกู้ยืมระยะสั้นชั่วคราวจากสถาบันการเงิน ที่นำมาใช้ในการลงทุนซื้อเครื่องจักร
และอุปกรณ์เพิ่มเติมในการขยายกำลังการผลิตเลนส์กันแรงกระแทกสูงสำหรับสายการผลิตที่ 3
และการก่อสร้างอาคารโกดังสินค้าใหม่ ของบริษัทฯ มูลค่า 95 ล้านบาท
และการขยายกำลังการผลิตการเคลือบเคมีผิวแข็ง และการเคลือบเคมีตัดแสงสะท้อนของบริษัทย่อย
จำนวน 30 ล้านบาท ส่วนที่เหลือให้บริษัทย่อยกู้ยืมเพื่อเป็นเงินทุนหมุนเวียน 31 ล้านบาท